Jabarkan Penyelidikan dari Robert Brout dalam bahasa melayu

Setelah menerima Ph.D. dari Universiti Columbia pada 1953, Brout menyertai Universiti Cornell sebagai seorang ahli fakulti. Pada 1959, François Englert berkunjung dari Belgium meluangkan dua tahun di Cornell sebagai rakan penyelidikan bersama Brout. Brout dan Englert menjadi kawan dan kolaborator yang rapat, dan pada 1961, apabila Englert kembali ke Belgium, Brout mengikutinya dan meluangkan sisa kehidupan profesionalnya di Université Libre de Bruxelles, lalu akhirnya memperolehi kewarganegaraan Belgia.

Pada 1964, Brout, bekerjasama dengan Englert, menemui bagaimana jisim dapat dihasilkan bagi zarah tolok dengan adanya simetri tolok tempatan abelian dan bukan abelian. Ini ditunjukkan oleh mereka, secara mekanik klasik dan kuantum, berjaya mengelakkan teorem-teorem yang diutarakan oleh J. Goldstone sambil menunjukkan bahawa teori tersebut boleh dinormalkan semula. Idea-idea serupa telah dikembangkan dalam bidang fizik jirim termeluwap.

Peter Higgs, serta Gerald Guralnik, C. R. Hagen, dan Tom Kibble membuat kesimpulan yang sama seperti Brout dan Englert. Ketiga-tiga makalah berkaitan penemuan boson ini oleh Higgs, Brout dan Englert, dan Guralnik, Hagen, dan Kibble, masing-masing diiktiraf sebagai makalah penting oleh Physical Review Letters (PRL) pada sambutan ulang tahun ke-50nya. Walaupun setiap makalah terkenal ini mengambil pendekatan yang serupa, namun sumbangan dan perbezaan antara makalah pecahan simetri PRL 1964 perlu diambil berat. Hasil kerja ini menunjukkan bahawa zarah-zarah yang membawa daya lemah memperoleh jisimnya menerusi interaksi dengan sebuah medan serba merata yang kini dikenali sebagai medan Higgs, dan bahawa interaksi tersebut berlaku melalui zarah-zarah yang dikenali sebagai Higgs boson. Sejak itu, boson Higgs ini belum dapat diperhatikan secara eksperimen; namun, kebanyakan ahli fizik percaya bahawa mereka wujud. Akhirnya, pada 4 Julai 2012, CERN mengumumkan penemuan zarah baharu oleh kolaborasi CMS dan ATLAS yang "konsisten dengan boson Higgs" pada tahap keyakinan 5 sigma dengan nilai jisim sekitar 125-126 GeV. Pada 2013, Englert dan Higgs menerima Hadiah Nobel dalam Fizik di atas ramalan mereka.

Pada 1971, Gerardus t Hooft, yang sedang menyiapkan PhDnya di bawah penyeliaan Martinus J. G. Veltman di Universiti Utrecht, menormalkan semula teori Yang–Mills mengikuti cadangan Veltman bahawa ianya boleh dilakukan. Mereka menunjukkan bahawa jika simetri teori Yang–Mills dipecahkan menurut kaedah yang disarankan oleh Robert Brout, François Englert, Peter W. Higgs, Gerald Guralnik, C. R. Hagen dan Tom Kibble, maka teori Yang–Mills sememangnya boleh dinormalkan semula. Penormalan semula teori Yang–Mills merupakan salah satu pencapaian terbesar dalam fizik pada abad kedua puluh. Gerardus t Hooft dan Martinus J. G. Veltman dianugerahkan Hadiah Nobel dalam Fizik pada 1999 untuk hasil kerja ini.

Selain daripada usahanya ini dalam fizik zarah keunsuran, pada 1978, Brout, bekerjasama dengan F. Englert dan Edgard Gunzig, dianugerahkan hadiah utama esei penghargaan graviti untuk cadangan tersendiri mereka mengenai inflasi kosmos sebagai keadaan kosmos sebelum kejadian pengembangan adiabatik, (iaitu fenomena lazim Letupan Besar), selepas kosmogoni .